Janina Adomonytė

Janina Adomonytė (g. 1928 m. lapkričio 11 d. Užuguostyje, Aukštadvario valsčiuje) – muzikos mokytoja ir dirigentė.

 Biografija 
1949 m. baigusi Jiezno gimnaziją, mokytojavo Mackonių pradinėje, Užuguosčio septynmetėje, Jiezno pradinėje ir vakarinėje mokyklose. 1954 m. Seirijų vidurinėje mokykloje pradėjo dėstyti matematiką ir vadovauti tautinių šokių būreliui.

1956–1958 m. neakivaizdiniu būdu studijavo Vilniaus pedagoginiame institute matematiką, o 1959–1964 m. choro dirigavimo neakivaizdiniu būdu mokėsi Vilniaus J. Tallat-Kelpšos muzikos technikume (dėst. L. Abarius ir J. Talžūnas).

Seirijuose pradėjo dirbti ir su moksleivių chorais. 1964 m. I respublikinei moksleivių dainų šventei parengė tris chorus: jaunučių, jaunių ir vyresniųjų klasių merginų – visi chorai dalyvavo konkurse ir pelnė prizines vietas. Jaunių chorą parengė ir 1965 m. respublikinei dainų šventei.

1965–1970 m. Alytaus 1-osios vidurinės mokyklos muzikos ir dainavimo mokytoja, moksleivių ir suaugusiųjų chorų bei vokalinių ansamblių vadovė. Mokyklos vaikų chorą parengė 1970 m. respublikinei dainų šventei ir konkurse laimėjo pirmąją vietą. Taip pat vadovavo Alytaus mokytojų mišriajam chorui ir kultūros namų moterų chorui, kuris zoninėje apžiūroje pelnė pirmąją vietą, o 1970 m. respublikinės dainų šventės konkurse antrąją.

1970–1978 m. buvo Prienų 1-osios vidurinės mokyklos muzikos mokytoja, chorų ir vokalinių ansamblių vadovė. Jos parengti jaunučių ir vyresniųjų klasių moksleivių mišrusis chorai 1977 m. buvo respublikinės moksleivių dainų šventės konkurso laureatai, vaikų ir vyresniųjų klasių vokaliniai ansambliai – 1974, 1976 ir 1978 m. respublikinių „Dainų dainelės“ konkursų laureatai.

1971–1978 m. vadovavo Prienų rajono mokytojų mišriajam chorui, kurį parengė dainų šventėms, festivaliams ir konkursams – 1978 m. J. Naujalio konkurso Raudondvaryje laureatas.

Nuo 1978 m. rudens Alytaus vaikų muzikos mokyklos mokytoja, nuo 1979 m. chorinio dainavimo skyriaus jaunių choro vadovė. Chorą parengė 1980 m. (konkurso laureatas), 1985 ir 1987 m. (konkurse antroji vieta) respublikinėms dainų šventėms, 1990 m. Lietuvos tautinei dainų šventei ir 1991 m. Pasaulio lietuvių dainų šventei Vilniuje. Su choru daug koncertavo Lietuvos miestuose, dalyvavo televizijos laidose, 1992 m. koncertavo Prancūzijoje (surengė 7 koncertus), 1995 m. Lenkijoje, dalyvavo Kauno rajono dainų šventėje, 1996 m. II tarptautiniame vaikų ir jaunimo festivalyje „Dainų versmė", kur tapo laureatais.

1996 m. gegužės 12 d. choras dainavo Vilniaus jaunimo menų šventėje Kalnų parke ir Žemaičių bei Pamario krašto vaikų ir jaunimo šventėje „Mes Lietuvos vaikai“ Klaipėdoje – koncertavo universiteto Menų fakulteto salėje. Muzikos mokyklos jaunučių ir jaunių chorus parengė 1997 m. Lietuvos moksleivių dainų šventei, o jaunių chorą – 1998 m. II Pasaulio lietuvių dainų šventei Vilniuje. Be koncertų, jaunių choras gieda bažnyčiose šv. Mišių metu. Nemaža buvusių pedagogės mokinių tapo muzikais profesionalais.

Nuolat dirbdama su chorais, 1988–1990 m. neakivaizdiniu būdu muziką studijavo Lietuvos valstybinės konservatorijos Klaipėdos fakultetuose (diriguoti mokė S. Kačinskienė).

J. Adomonytė 1984–1991 m. vadovavo Alytaus rajkoopsąjungos moterų vokaliniam ansambliui „Goda“. Kolektyvas daug koncertavo, dalyvavo radijo ir televizijos laidose, prizinių vietų pelnė „Sidabrinių balsų“ ir kituose konkursuose. Mokytoja yra daugelio rajonų ir zonų dainų švenčių bei festivalių dirigentė Alytuje, Prienuose, Lazdijuose, Veisiejuose ir Vilniuje, mokyklinių chorų konsultantė ir metodininkė.

1994 m. J. Adomonytei suteikta muzikos mokytojos ekspertės kvalifikacijos kategorija. 1978 m. apdovanota Liaudies švietimo pirmūno ženkleliu.

 Šaltiniai 
 Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. 

Kategorija:Lietuvos chorvedžiai